ब्राह‌्मण ग्रन्थें दे परैन्त भाशा दा विज्ञानक अध्ययन मती संजीदगी कन्नै रम्भ होआ। वैदिक कालीन युग दे बाद विकास दौर च जि’यां-जि’यां भाशाई प्रसार बधदा गेआ उ’आं-उ’आं उस च स्थान-भेद ते काल-भेद कन्नै तब्दीलियां औनियां शुरू होई गेइयां, लेकर भारती विद्वान इस बाके च बड़े जागरूक हे। उ’नें वेदें दी भाशा गी भगोलक ते जातिगत भेदें थमां सुरक्षित रक्खने दे उद्देश्य कन्नै वेद दे पठन-पाठन आस्तै शिक्षा, कल्प, व्याकरण, निरुक्त छन्द ते ज्योतिष छें अंगें दा अध्ययन बी लाज़मी बनाया। इ’नें छें अंगें च शिक्षा, व्याकरण ते निरुक्त त्र’ऊं दा सिद‌्धा सरबन्ध भाशा कन्नै ऐ। शिक्षा दा ध्वनियें दे उच्चाराण कन्नै, व्याकरण दा पदें ते वाक्यें कन्नै ते निरुक्त दा शब्दें दी व्युत्पत्ति कन्नै। छन्द नांऽ दे अंग दा अध्ययन बी इक चाल्ली कन्नै भाशा कन्नै गै सरबन्ध रखदा ऐ की जे वैदिक मन्त्रें दा ठीक चाल्ली पाठ करने च ‘छन्द’ दा ज्ञान जरूरी मन्नेआ गेदा ऐ।